Vloekwoorde - www.bybelkennis.co.za
Vloekwoorde – Adrio König
Ek wil weet: wat klassifiseer 'n woord as 'n vloekwoord? Hoe weet ons watter woorde is vloekwoorde, en ook waar daaroor gepraat word in die Bybel vir verwysing.
Prof. Adrio König antwoord:
Oor vloek in die algemeen, soos vloek, vervloek, kan jy baie interessante stof kry deur net 'n konkordansie te raadpleeg.
Oor vloekwoorde self kry ek min in die Bybel. Simeï vloek vir Dawid nie met wat ons vloekwoorde noem nie, maar eerder met skelwoorde soos moordenaar en skurk (2 Samuel 16). Kyk NJB se vertaling!
Daar is nie 'n bepaalde groep woorde wat vloekwoorde is nie. Dis die gesindheid waarmee 'n woord uitgespreek word, wat dit vloek maak. Dis 'n gesindheid van weersin, aggressie, vernedering. Die woorde kaffer of blerrie kan as 'n vloekwoord gebruik word, of as 'n gewone woord. "Kaffer" kan vernederend gebruik word, selfs vir 'n witmens, of kan rustig in 'n lesing gebruik word om aan te dui hoe die witmense in die 17e eeu na swart mense verwys het.
Wat vloek verkeerd maak, is dus nie die spesifieke woord nie, maar eerder die gesindheid waarmee die woord uitgespreek word. Daarom kan enige woord as 'n vloekwoord gebruik word. 'n Mens kan "knapsakkerwels" aggressief en vernederend gebruik.